Japan se nuwe premier oor 2 weke gekies | Netwerk24
Japan sal waarskynlik op 14 September weet wie sy nuwe premie gaan wees.
Die regerende Liberaal-Demokratiese Party beplan om dan sy leierskonferensie te hou nadat Shinzo Abe verlede week aangekondig het hy gaan om gesondheidsredes uittree. Die datum moet vandag deur die regerende party bekragtig word.
Vier kandidate in die party ding tans om die posisie mee.
Die openbare gunsteling is volgens mediapeilings die voormalige minister van verdediging Shigeru Ishiba.
Indien hy homself wel verkiesbaar stel, kan hy deur 'n opdraande stryd in die gesig gestaar word omdat die kabinetsekretaris, Yoshihide Suga, die grootste steun in die LDP het.
Volgens Kyodo News het Ishiba sowat 34% van die publiek se steun, meer as dubbel die steun wat Suga (14%) geniet, wat in die tweede plek is.
'n Nikkei-TV Tokyo-peiling het aangedui Ishiba het 28% van die steun, gevolg deur die huidige minister van verdediging, Taro Kono, met 15%. Suga is volgens hierdie peiling in die vierde plek met 11% steun.
Die peilings maak dit duidelik dat daar 'n groot verskil is tussen openbare mening en wie uiteindelik in die regering beland.
Abe, wat Japan se langsdienende premier is, het pres. Donald Trump gister ingelig dat die bande tussen die twee lande nie skade sal ly weens die verandering van leierskap nie. – Reuters